Militantes de derecha y centru-derecha recuérdennos la tresversalidá de la llucha pola oficialidá
#000000
El Arzobispo de Oviedo se alía con una fundación educativa de ideología ultra para gestionar colegios concertados
#000003
«De adolescente pensaba que en el mundo había dos gays: yo y Raphael, que encima no me gustaba»
#000004
Que la llucha pola oficialidá de los idiomes propios d’Asturies tien un componente de clas, ye daqué no que coinciden bien d’analistes. L’asturianu y el gallego-asturiano foron y son les llingües de los mineros, de los obreros, de los pescadores, los ganaderos... pero non namás d’ellos. Empresarios del turismu, abogaos, militantes de les idees lliberales formen les bases de l’asociación “Lliberales pola Oficialidá” bien activa en redes sociales y con presencia destacada na manifestación pola oficialidá del asturianu del últimu 16 d’ochobre.
#000006
A partir de tertulies lliberales como la Tertulia 25 de Mayu, d’Uviéu, y de les propies redes sociales; esta organización informal pero bien activa de ciudadanos nun fixo más que medrar amodo hasta ser quien a axuntar a munches de les bases favoratibles a la oficialidá de Foro Asturias y a desencantaos d’otros partíos de la derecha asturiana.
#000007
En Nortes falamos con trés militantes d’esta asociación pa intentar averanos a ellos, ver cómo piensen, y qué idees defenden y qué los llevó a llanzar una asociación como ésta. Inaciu Iglesias, ex-conceyal de Foro Asturias y conocíu empresariu asturianista; Alejandro López, empresariu y abogáu de Cangas y María García, empresaria del turismu n’Uviéu cuéntennos les sos visiones. Son perfiles bien estremaos, dos homes y una muyer, unos con militancia política previa, otros ensin ella, activos nel sector priváu. Los tres motivaos por una mesma conceición política basada na defensa del los drechos individuales y del lliberalismu políticu. Reivindiquen la tradición lliberal asturiana, y tamién, cómo non, un mesmo oxetivu: la declaración d’oficialidá del asturianu.
#000008
Entrugámos-yos direutamente, eso sí, si consideren que la llingua y la oficialidá son otra batalla más de la llucha de clases na que tradicionalmente los trabayadores falaron asturianu y los señoritos castellanu. Niéguennoslo. Pela so parte, Iglesias, considera que “ye preciso desmentir tópicos” como, por casu, “que la oficialidá ye cosa d’izquierdes o d’ideoloxíes d’izquierdes”. Pa Iglesias ye importante “entrar nel fondu” y “aportar una visión lliberal pa qu’a la hora de llexislar too se faiga dende’l respetu a los drechos de los ciudadanos”.
#000010
Amás, entrugáu pola diferencia de sofitos a la oficialidá ente la izquierda y la derecha nun pierde la ocasión de ser críticu pa colos socialistes. “A la izquierda tamién-y costó años resolver estes contradicciones. El PSOE ye partidariu y ye bono pero hasta va cuatro díes nun lo yera”. Iglesias recuerda que, de tola autonomía asturiana “nueve de les llexislatures presidióles el PSOE” y esti partíu foi “la mayor torga” pa la oficialidá del asturianu. “Les élites son una cosa y los votantes otra”, recuerda Iglesias. L’ex-conceyal de Foro y empresariu considera que “La mayoría de los votantes de dereches tán a favor de la moderación, de la non imposición, de la equiparación de drechos de los falantes colos de los d’otres llingües españoles” pero que “Les élites polítiques [de los partíos de dereches] nun tienen un modelu de qué facer col asturianu”.
#000012
Alejandro López va más allá y insiste na necesidá d’estremar lliberlaismu de conservadurismu, asitiándose nunes coordenaes asemeyaes a les del Mouvement Réformateur o l’Open VLD belgues o los Lib-Dems británicos. “Ciudadanos y PP nun son lliberales, son partíos conservadores” diz López “Históricamente na derecha siempre hebo lliberales conservadores como los que sofitaben a Fernando VII”. Frente a esto, López reivindica la tradición lliberal asturiana y cita nomes como Rafael del Riego, Melquiades Álvarez o Flórez Estrada, solliñando qu’hai una tradición lliberal asturiana y que, como coincide con él María García “hai más espíritu lliberal n’Asturies del qu’a priori pues imaxinar”. Amás, marquen toos munches distancies respeutu de la estrema derecha que, hai que lo recordar, señaló y atacó al diputáu de Foro Adrián Pumares pal que toos tienen bones pallabres. María va más allá y diz “Que Vox se llame lliberal ye una broma pesada y una aberración”.
#000013
Toos coinciden que les idees lliberales cada vez tienen menos espaciu en formaciones que tradicionalmente les defendieron como’l PP o Ciudadanos. López diz que “Los lliberales tán mui marxinaos nel PP” y pon como exemplu’l fechu de que’l partíu acabare pesllando la fundación que llevaba’l nome del lliberal asturianu “Melquiades Álvarez”. Pa García, los populares tendríen “perdío’l norte” y taríen “raspiando l’insultu” al dir, na so opinión, hacia la ultraderecha pos “tán viendo que la estrema derecha se ta disparándose y quieren ganar votos ehí”.
#000017
García comparte la visión de López y considera que, col tratamientu de la llingua asturiana, “La derecha asturiana ta siendo auto-xenófoba” y que tán denominándose lliberales “cuando en realidá son conservadores y tán manchando la ideoloxía lliberal”. Anque esto nun foi siempres el casu, polo menos no relativo a la llingua, pos siempre hebo dirixentes del PP que defendieron la oficialidá como foi’l casu del ex-alcalde d’Uviéu Gabino de Lorenzo o la ex-candidata a l’alcaldía de Xixón, Pilar Fernández Pardo.
#000019
Los lliberales pola oficialidá, como faen munches formaciones polítiques, encuadran la defensa de la oficialidá del asturianu na propia Constitución Española. García sorraya que catalanes, vascos, gallegos, mallorquinos y otros pueblos disfruten d’un drechu que “nun se sabe por qué circunstancies, Asturies y el pueblu asturianu nun disfruten”.
#000021
García diz que “lo más lliberal diba ser que nun hubiere llingües oficiales”, pero, darréu diz, “si hai dos llingües, lo que nun pue ser ye qu’una lo seya y la otra non”. Iglesias va más allá y diz que cola llingua y la oficialidá “Nun hai que regular n’escesu” y que la oficialidá lo que tien que facer ye “permitir l’usu, que nun tea torgao”. López esprésase na mesma llinia: “Nun impidir, nun imponer nada a naide, pero que’l que lo fala que se lu respete”. No educativo toos tán d’alcuerdu en que ye conveniente que “tolos chavales puedan tener un conocimientu mínimu que-yos permita desendolcase”. María García tamién quier qu’heba una asignatura d’asturianu y pon el so propiu exemplu: “Yo yera analfabeta n’asturianu. Tuvi que deprender con cursos a escribir lo que siempre falé en casa” y diz que “Los neños han deprender a saber en qué idioma tán falando”.
#000024
Asociación Cultural Nortes de Asturias. 2021.
#000026